정조 9년
乙巳五月二十二日卯時。上御誠正閣。諸承旨持公事入侍時。行都承旨沈豐之。左承旨柳誼。右承旨趙興鎭。左副承旨李祖承。同副承旨呂善亨。假注書尹羽烈李敬五。記注官金健修。記事官金鳳顯。以次進伏訖。上曰。時原任大臣入侍。賤臣承命出。與領敦寧鄭存謙。判府事徐命善李徽之。左議政洪樂性。判府事李福源金熤偕入進伏。存謙等進前曰。日候甚熱。聖體。若何。上曰。近甚不平。十餘日進服蔘劑。而別無顯效。膈痰尙未快解矣。僉曰。當此盛熱。痰候尙未和平。下情不勝憂悶之至。王大妃殿氣候。何如。上曰。一樣矣。存謙等曰。惠慶宮氣候。何如。上曰。一樣矣。存謙等曰。日熱如此。世子宮凡節。近復。何如。上曰。連爲好過矣。上謂福源曰。宮園儀校正之役。今爲幾何。提調亦間於此等事。相議爲之。好矣。福源曰。向伏承佾舞之列四字刪定之敎。而不可不一番稟定。故敢此仰達矣。上曰。改以磬管之列。似好矣。福源曰。本宮令吳翼煥。年少有識。使之同參考準之役。何如。上曰。依。熤曰。金漢耆疏。未知疏語之何如。而追聞伊時。卽令付丙。其疏果是凶疏。則朝家處分。已極失當。大小廷臣。茫然不知此。豈成說乎。雖以外面言之。渠何敢晏然呈疏乎。其爲無嚴。莫此爲甚矣。上曰。何須更提。其止之。金載瓚下去好在乎。熤曰。無事到任云矣。上曰。領敦寧筋力甚好。左相則顔貌大勝於前矣。樂性曰。臣素有貞疾。有若失魂者然。不但賤疾如此。國事亦甚妨礙。從近曲諒。區區之望也。上曰。卿言過矣。吏判疏誠過矣。都政不遠。旣無情勢。豈有不得行公之理乎。李判府事。曾於丁酉戊戌己亥三年。連當銓曹乎。徽之曰。然矣。上曰。今番雨澤。無不足之慮否。兩麥登熟。秋農亦有占豐之望云。然乎。樂性曰。目今雨暘。甚得適中。高燥等處。乍欠浹洽。而年年此時。每患如此。此則不必爲深慮矣。上曰。嶺南則近頗望雨云。然否。僉曰。所聞雖如此。而姑不大段。連日蒸鬱。雨意頗多。恐有過雨之慮矣。上曰。與其晩澇之爲害。不如及今早雨之爲愈矣。僉曰。一番大雨。亦無妨矣。上曰。三庚不遠。六七月則想必難耐矣。僉曰。然矣。上曰。昨日南所部將事。極爲駭然。不封傳致。果何故也。誼曰。似是誤換之致。而聞極駭然矣。命善曰。昨日軍號二字。恐涉如何。此與傳敎有異。更卒之迭相傳呼。不勝未安矣。上曰。此時予懷。無可言矣。仍命書吏判李命植疏批。又命書傳敎曰。政官牌招開政。又命書榻敎曰。未下直守令。皆令今日內辭朝。又命下直守令入侍。敬五承命出。與安州牧使申思運。延安府使金宗範。安山郡守李厚源。江華經歷趙明寅。洪川縣監朴敦浩偕入進伏。上曰。諸守令以次奏職姓名。退待宣諭。可也。思運進奏職姓名。上曰。出自侍從。故不問七事。下去着實爲之。宗範進奏職姓名。上曰。汝與金履容爲幾寸乎。宗範曰。履容卽臣之六寸孫矣。厚源進奏職姓名。上曰。是誰之子。命善曰。此乃李錫杓之子矣。上曰。湖中麥事。何如。厚源曰。兩麥俱大登矣。上曰。卽今不至望雨乎。厚源曰。連得甘霈。而高燥處。猶未浹洽矣。明寅進奏職姓名。上曰。此人已知其勤幹。而尙未作宰。甚可惜。雖云初除。不須問七事矣。敦浩進奏職姓名七事。上曰。誰也。命善曰。此乃故判書朴權之孫。領敦寧之甥姪矣。上命善亨。讀傳宣諭訖。諸守令以次退出。上謂徽之曰。聞卿頃往江上云。想必暢懷矣。徽之曰。爲取江心水而往矣。上曰。又當出去乎。徽之曰。過褒貶後。復欲出去矣。上曰。都監殿最。何當爲之乎。命善曰。臣之情勢。實無行公之望。伏望體諒焉。上曰。卿言過矣。仍命諸大臣先退。又命諸承旨進讀公事。豐之讀奏京畿監司狀啓瑞山郡大同船無弊護送事。公山府等納田稅大同無弊護送事。後漕倉漕船一隻致敗緣由事。左漕倉漕船無弊護送事啓本。李光宇山訟査啓事。卓文柱山訟査啓事。李宗煥山訟査啓事狀啓。康津縣大同船無弊護送事。尼城縣田稅無弊護送事。慶尙道右倉漕船無弊護送事。慶尙道後倉漕船無弊護送事。恩津等邑田稅大同船無弊護送事。漣川等邑田稅大同米所載船無弊護送事。全羅監司狀啓從前留養外姑無遺棄兒緣由事。虎皮上送賑恤廳事。本道與他道稅大同至境者區別馳啓事。井邑咸平大同船裝發事。樂安郡等渰囕燒死人等處恤典令該曹會減事。咸鏡監司狀啓囕死人恤典令該曹會減事。洪忠監司狀啓天安等三邑田稅大同裝發事。懷仁縣等燒囕死人等恤典令該曹會減事。本道及全羅道各邑稅船十五隻無事過境事。本道及全羅道各邑稅船二隻無事過境事啓本。去四月朔遺棄兒無乎事狀啓。公山等邑田稅大同裝發後開錄事。黃海監司狀啓延安府糙米裝發事。延安府詳定大米無事過境事。海州牧甲辰條稅太詳定米裝發事。黃海兵使狀啓虎囕人等處恤典題給。虎皮上送賑恤廳事。江華留守狀啓尼城縣大同米無弊護送事。慶尙道左倉漕船無弊護送事。沔川等郡田稅大同船無弊護送事。慶尙道後倉漕船無弊護送事。海南縣大同船無弊護送事。慶尙監司狀啓遺棄兒留養口數穀數開坐事啓本。昆陽郡反庫事。咸陽府反庫事。河東府反庫事狀啓。四月朔渰囕死人等恤典題給後居住姓名後錄事。原春監司狀啓渰燒家人等處恤典題給事狀本。遺棄兒無乎事。田稅米太裝發事。平安監司狀啓遺棄兒收養事。渰囕燒死人等處恤典題給事。戶曹前參議李兢淵。身死致賻單子。戶曹漕船點檢單子。宣惠廳郞廳望單子。戶曹草記慶尙道左漕倉漕船點檢事。命書判付訖。誼讀奏都摠府草記中日標信請出事。副摠管李文德晝仕出去事。訓鍊都監習陣頉單子。禁衛營習陣頉單子。司僕馬調馬單子。四度兵曹草記禁軍都試連因有故不得設行事。武臣堂上朔試射不得爲之事。內禁衛將李運祚改差事。文臣朔試射不得爲之事。武臣賓廳講不得爲之事。黃海監司狀啓義僧矯弊令廟堂稟處事。全羅監司狀啓副修撰李東稷上來時給馬事。全羅兵虞候狀啓兵使孫相龍方在拿命中啓聞等事。替當擧行事。兵使狀啓除朝辭赴任有旨祗受事。平安監司狀啓大國人出來事。兵使狀啓大國人出來事。監司狀啓大國人出來事。慶尙左水使狀啓交遞後謄錄上送事。右水使狀啓發兵符傳授事。南兵使狀啓虎患申飭事。監司狀啓同務成冊上送事。左水使狀啓三戰船代將令該曹付標事。右水使狀啓交遞後謄錄上送事。左水使狀啓虎患申飭事。南兵使狀啓虎患申飭事。右水使狀啓虎患申飭事。左水使狀啓發兵符傳授事。兵曹草記南所部將孫仁博拿處事。習陣頉事。平安監司狀啓大國人出來事還歸事。黃海水使狀啓荒唐船出來事。義州府尹狀啓大國人出來事還歸事。大國人持咨文出來事。黃海水使狀啓荒唐船出來事。開城留守狀啓廟堂稟議事。離營上去事。御營廳習陣頉單子。通政高取善加資傳旨。命書判付。興鎭以禮房代房。讀奏洪忠監司狀啓雨澤事雨澤事雨澤農形事雨澤農形事農形事。京畿監司狀啓農形雨澤事雨澤事雨澤事雨澤事。慶尙監司狀啓雨澤事雨澤事雨澤農形事雨澤農形事。全羅監司狀啓雨澤農形事雨澤農形事。開城留守狀啓雨澤農形事。東萊府使狀啓倭船入歸事倭船出來事。路引一度。咸鏡監司狀啓農形雨澤事啓本。濬源殿端午祭設行事。黃海監司狀啓雨澤農形事。平安監司狀啓甑山鄕校修改香祝下送事。雨澤農形事雨澤農形事。原春監司狀啓雨澤農形事雨澤事雨澤事。禮曹宗廟景慕宮黃杏薦新單子。香室受押單子二度。禮部咨文一度。命書判付。興鎭以吏房。讀奏洪忠監司狀啓永春縣監金在鎭到任事。鴻山縣監李廷仁到任事。都事金遇國到任事。泰安縣監尹行履到任事。全羅監司狀啓茂朱府使李宜耆到任事。綾州牧使林重遠到任事。原春監司狀啓伊川府使李潤春到任事。慶尙監司狀啓生竹笋進上節序差早限內不得封進惶恐待罪事。命書判付。善亨讀奏黃海監司啓本殺獄及雜犯罪人等同推度數開錄事。罪人沈頤之放送事。罪人李春豪到配事。罪人李鳳周等放送事。罪人金宗赫放送事。平安監司啓本罪人朴秀雄等放送事。罪人閔德恒到配事。殺獄罪人崔聖倜減死定配。崔益大決笞放送事。殺獄罪人等同推開坐事。京畿監司啓本罪人崔聖臣發配事。罪人李仁哲等竹山等官到配事。洪忠監司啓本大逆不道罪人瑮應坐諸人家舍財産奴婢田畓無乎事。大逆不道罪人斗恭等應坐諸人家舍財産奴婢田畓無乎事。罪人柳彦熙放送事。原春監司狀啓道內時囚罪人等同推開坐事。罪人李海寅査案詳細考閱具意見狀聞計料事。全羅監司啓本罪人金萬泰到配事。罪人申昇彦放送事。罪人朴廣源放送事。殺獄罪人等同推開坐事。罪人陳始齊到配事。慶尙監司啓本張貴才到配事。道內時囚罪人等同推栲次數開坐事。罪人金聖漢到配事。咸鏡監司啓本道內罪人陳潝到配事。道內罪人等刑問次數開坐事。罪人吳道夏到配事。罪人道夏物故事。放未放開坐事。道內編配罪人等各別防守之意申飭諸邑事。刑曹單子決等公事無乎事。命書判付。以戶曹慶尙道後漕倉漕船到高陽地境致敗事草記。命書傳敎曰。俄因大臣入侍聞之。係是三邑地界。主管不分明。且觀該道狀辭。臭載在於通津前洋離發向高陽之際云。而本曹草記。則直以高陽地方登聞。事甚訝惑。更令戶惠廳及該道。指一論奏。當初臭載形止。不能的報。尙無鉤拯之擧。寧有如許紀綱。如是之際。偏受困苦者卽小民。京畿監司金思穆。緘辭推考。拯米斯速分俵。俾勿更貽民弊。形止亦令卽爲狀聞。又命書傳敎曰。左承旨左副承旨右副承旨同副承旨俱有身病。勢難仕進。院直苟艱莫甚。竝許遞。前望單子入之。待下批牌招。推移入直。興鎭曰。左右史不備。藝文館檢閱李崑秀。卽爲牌招入直。何如。上曰。依爲之。出擧條命書傳敎曰。鞫廳捕廳罪囚發配。關係何如。而吳道夏之過二十日後。始到慶源地。尙可說也。文德弘金興民等配所。比道夏亦皆稍近。而同日發配。尙不到配。觀此道啓。以未至配所登聞者。紀綱所在。萬萬駭然。卽令該曹。査問沿路諸道。遲滯地方官。指名草記論罪。該道道臣。若不登時査報。竝與道臣論罪事。分付。此外酌處鞫囚到配日字。亦令刑曹。詳考徒流案。如有此等遲滯之弊。其委折一體査問草記事。分付。又命書傳敎曰。七道放未放。皆已決處。惟北關狀本。近因淸齋。多日留院。何必更爲回啓。洪原李大榮。北靑李仁植。永興李月乭。明川李興福。關係旣不深重。竝放送。又命書傳敎曰。禁軍番次。與訓局禁營軍番次有異。各番禁軍。隨其番將點下入直。自是常規。而近日始覺之。各番點下番次。換互淆雜。俱失第次。纔因釐正。今朔則二內至二羽。皆已循次入番。及今宜有修明之擧。始自來月初一日番。一內二內三內。一兼二兼。一羽二羽。以次輪番。此意令龍虎營知悉。點下時若有違式之事。自該營來告該房。以爲微稟之地事。一體。分付。又命書傳敎曰。諸道審理事下敎已久。遠道之尙不登聞。猶可說也。近道之如是遲滯。不可無警。京畿監司金思穆推考。關東則已錄啓一度外。無見推文案云。海西及湖西修啓。使之催促。更勿如前遲滯。又命書傳敎曰。時囚罪人。皆於今日內。捧供以聞。又命書傳敎曰。故承旨李兢淵家。米三石木五疋布五疋。元致賻外加數題給。興鎭曰。各祭享所用茶食製樣。每有參差不齊之患。故昨承不敎。問于本寺。則原無見樣之板。輒當享時。取用熟手私件云。非但製樣之不均。亦不無欠敬之歎。此後則分付本寺。多數造板。典祀官出去時。齎往監造。以爲準式致潔之地似好。故敢此仰達矣。上曰。依爲之。如是定式。而茶食製樣。此後有不齊之事。當該典祀官獻官。草記各別論罪事。使禮曹知委殿宮陵園墓官處。可也。出擧條仍命退。承史以次退出。